b'\n_START_ARTICLE_\nJure Brkan\n_START_PARAGRAPH_\nJure (Juraj) Brkan (Bristivica, Seget , 23. o\xc5\xbeujka 1946.), hrvatski sve\xc4\x87enik-franjevac, OFM, stru\xc4\x8dnjak za kanonsko pravo, crkveni du\xc5\xbenosnik, crkveni pravnik. Ro\xc4\x91en je 23. o\xc5\xbeujka 1946. u selu Bristivici, op\xc4\x87ina Trogir, danas op\xc4\x87ina Seget . Osnovnu \xc5\xa1kolu je zavr\xc5\xa1io u rodnom mjestu, klasi\xc4\x8dnu gimnaziju u Sinju, teologiju u Makarskoj, a fakultet kanonskog prava u Rimu. 1974. je magistrirao, a 1979. doktorirao iz kanonskoga prava. Predaje kolegije kanonskog prava u Makarskoj od 1976., a sada je izvanredni profesor na katedri kanonskog prava na Katoli\xc4\x8dkom bogoslovnom fakultetu Sveu\xc4\x8dili\xc5\xa1ta u Splitu, gdje je pro\xc4\x8delnik katedre kanonskog prava. Usto obna\xc5\xa1a i du\xc5\xbenost crkvenog sudca. U svom \xc5\xbeivotu vr\xc5\xa1io je zapa\xc5\xbeene crkvene slu\xc5\xbebe me\xc4\x91u kojim su slu\xc5\xbeba provincijalnog ministra, rektora bogoslovije, gvardijana, branitelja \xc5\xbeenidbenog veza i promicatelja pravde, crkvenog suca na Interdijecezanskom sudu II. stupnja u Splitu i \xc4\x8dlana vije\xc4\x87a savjetnika u Splitsko-makarskoj nadbiskupiji. Pisac je knjiga, \xc4\x8dlanaka, a vodi i redovni\xc4\x8dke kapitule, bavi se tuma\xc4\x8denjem kanonskog prava i organizacijom franjeva\xc4\x8dkog \xc5\xa1kolstva. Djela: Obveze i prava vjernika laika, prva knjiga na hrvatskom jeziku koja crkveno-pravnom metodom obra\xc4\x91uje obveze i prava vjernika laika prema Zakoniku Katoli\xc4\x8dke Crkve iz 1983., \xc5\xbdupa u zakonodavstvu Katoli\xc4\x8dke crkve i dr.'